十七日丙寅。晴。前夜大風。至曉止。午後復作。自東關行三十五里。至沙河站朝飯。又行二十三里。至兩水河宿。平明發行。城外有一小廟。前立四碑。忙未見。過二臺子。頻有丘陵。登降時見海水上一廣坂。西望山勢嵬峨起伏。直到海邊。其中一山秀異。彷彿我國道峯。卽山海關後龍也。東邊海氣如雲。驛卒謂今日當有大風。果然。過六渡河。河水頗大。深可過膝。以板橋而過。未至河里許。有一石橋。皆壞盡。甎石無一片遺者。傳是吳三桂爲其祖塋造此。三桂叛後。淸人毀之云。至中後所。外城有一廟。入兩重門。有兩殿。前供關帝。後殿榜曰文昌宮。所謂文昌眞君。細眼美髥。風神秀朗。其服。衮袍紗帽也。右邊立具鞍白馬一卒持其轡。塑像皆有生氣。內外屋宇。金碧絢爛。左右各有廊屋。右有小金佛。左有墨畫白衣觀音。筆法不俗。卓上有小爐。色正綠。刻花着金。頗精雅。乃土造而燒者也。佛堂內有小室。卽僧輩所處。而門鎖。求開則一老僧出來咆哮。其氣兇悍。問其由。則欲得錢。遂令從者給五文。怒少止。而門亦竟不開。廟門外有戱子屋。而金碧之麗。與廟埒。